ચુંટણીની આગળની રાત્રીના આ ઘટનાક્રમ બાદ તા.૨૦-૬ ના રોજ તાલુકા પંચાયત હૉલમાં બપોરે ૧૨-૩૦ કલાકે ચુંટણી યોજાવાની હોવાથી તાલુકા પંચાયતમાં ચુસ્ત પોલીસ બંદોબસ્ત ગોઠવવામાં આવ્યો હતો. અજંપાભરી સ્થિતિ વચ્ચે બપોરે ૧૧-૩૦ કલાકે પ્રથમ કોંગ્રેસના ૧૨સભ્યોએ તાલુકા પંચાયતમાં પ્રવેશ કર્યો હતો. લગભગ ૧૨-૦૦ કલાકે બળવો કરનાર ૬ અને ભાજપના ૫ સભ્યો તાલુકા પંચાયતમાં આવ્યા હતા. હૉલમાં બન્ને પક્ષે સભ્યો ગોઠવાયા હતા. કોંગ્રેસના ૧૨ પૈકી ગમે તે એક સભ્ય બળવો કરનાર પ્રધાનજી ઠાકોર તરફે હાથ ઉંચો કરે તેવી શક્યતા હતી. દિલધડક ઘટનાક્રમ વચ્ચે ચુંટણી અધિકારી જીલ્લા શિક્ષણાધિકારી જી.ડી.પટેલ, ટી.ડી.ઓ.વિજયભાઈ ચૌધરી તથા અન્ય સ્ટાફની હાજરીમાં ચુંટણી પ્રક્રિયા હાથ ધરવામાં આવી હતી. આ દરમ્યાન તાલુકા કોંગ્રેસ પ્રમુખ પશાભાઈ પટેલ અને પ્રદેશ નિરિક્ષક દ્વારા કોંગ્રેસના ઉમેદવારનો મેન્ડેટ આપવામાં આવ્યો હતો. જોકે મેન્ડેટ ફોર્મ ભરતી વખતે આપવાનો હોય છે. જેથી મેન્ડેટ માન્ય રહ્યો નહોતો. ચુંટણી હૉલમાં તાલુકા કોંગ્રેસ પ્રમુખ દ્વારા કોંગ્રેસના સભ્યોને વ્હીપ આપવામાં આવ્યો હતો. કોંગ્રેસના ૧૨ સભ્યોએ વ્હીપ સ્વિકાર્યો હતો. જ્યારે બળવો કરનાર સભ્યોએ વ્હીપનો અસ્વિકાર કર્યો હતો.